Document ID: 32014R1175

UREDBA KOMISIJE (EU) br. 1175/2014
оd 30. listopada 2014.
o provedbi Uredbe (EZ) br. 452/2008 Europskog parlamenta i Vijeća o izradi i razvoju statistike o obrazovanju i cjeloživotnom učenju u vezi sa statistikama o sudjelovanju odraslih u cjeloživotnom učenju i o stavljanju izvan snage Uredbe Komisije (EU) br. 823/2010
(Tekst značajan za EGP)
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Uredbu (EZ) br. 452/2008 Europskog parlamenta i Vijeća od 23. travnja 2008. o izradi i razvoju statistike o obrazovanju i cjeloživotnom učenju (1), a posebno njezin članak 6. stavak 1.,
budući da:
(1)
Uredbom (EZ) br. 452/2008 uspostavljen je zajednički okvir za sustavnu izradu europskih statistika o obrazovanju i cjeloživotnom učenju.
(2)
Uredbom Komisije (EU) br. 823/2010 (2) uvedene su mjere za provedbu pojedinačnih statističkih djelovanja za izradu statistike o sudjelovanju odraslih u cjeloživotnom učenju obuhvaćenih područjem 2. iz Uredbe (EZ) br. 452/2008.
(3)
Prilikom izrade i diseminacije europske statistike o sudjelovanju odraslih u cjeloživotnom učenju statistička tijela država članica te EU-a trebaju uzeti u obzir načela navedena u Kodeksu prakse europske statistike koji je Odbor za europski statistički sustav potvrdio u rujnu 2011.
(4)
Prikupljanje podataka o sudjelovanju odraslih u cjeloživotnom učenju potrebno je redovito prilagođavati promjenama i novim razvojima u području cjeloživotnog učenja radi odgovaranja na nove potrebe za informacijama.
(5)
U cilju promicanja visoke razine usklađenosti rezultata istraživanja u različitim zemljama, Komisija treba izraditi metodološke smjernice za provedbu istraživanja.
(6)
Uredbu (EU) br. 823/2010 trebalo bi stoga staviti izvan snage.
(7)
Mjere iz ove Uredbe u skladu su s mišljenjem Odbora za europski statistički sustav,
DONIJELA JE OVU UREDBU:
Članak 1.
Prikupljanje podataka za drugo istraživanje o sudjelovanju i nesudjelovanju odraslih u cjeloživotnom učenju (dalje u tekstu: „Drugo istraživanje o obrazovanju odraslih”) provodi se od 1. srpnja 2016. do 31. ožujka 2017. Referentno razdoblje za koje se prikupljaju podaci o sudjelovanju u aktivnostima cjeloživotnog učenja jest 12 mjeseci prije intervjua.
Članak 2.
Istraživanjem je obuhvaćeno stanovništvo u dobi od 25 do 64 godine. Dobne skupine od 18 do 24 i od 65 do 69 godina obuhvaćene su na fakultativnoj osnovi.
Članak 3.
Varijable za teme obuhvaćene Drugim istraživanjem o obrazovanju odraslih, kako je utvrđeno u području 2. iz Priloga Uredbi (EZ) br. 452/2008, i njihove raščlambe utvrđene su u Prilogu I. ovoj Uredbi.
Članak 4.
Uzorkovanje i standardi preciznosti potrebni za ispunjavanje zahtjeva povezanih s izvorima podataka i veličinama uzorka utvrđenih u području 2. Priloga Uredbi (EZ) br. 452/2008 utvrđeni su u Prilogu II. ovoj Uredbi.
Članak 5.
Države članice Komisiji (Eurostatu) dostavljaju standardno izvješće o kakvoći Drugog istraživanja o obrazovanju odraslih. Struktura izvješća u skladu je sa strukturom standardnog izvješća o kakvoći Europskog statističkog sustava, posebno uzimajući u obzir mjerila kakvoće iz članka 4. stavka 1. točke (d) Uredbe (EZ) br. 452/2008 i dodatne zahtjeve utvrđene u Prilogu III. ovoj Uredbi.
Članak 6.
1. Države članice Komisiji (Eurostatu) dostavljaju čiste datoteke s mikro podacima o Drugom istraživanju o obrazovanju odraslih u roku od šest mjeseci od završetka razdoblja prikupljanja nacionalnih podataka.
2. Države članice Komisiji (Eurostatu) dostavljaju izvješće o kakvoći Drugog istraživanja o obrazovanju odraslih u roku od tri mjeseca od dostave datoteka s mikro podacima.
Članak 7.
U ovoj su Uredbi utvrđeni minimalni zahtjevi. Države članice mogu uvesti dodatne nacionalne zahtjeve za Drugo istraživanje o obrazovanju odraslih pod uvjetom da su ispunjeni zahtjevi kakvoće iz ove Uredbe.
Članak 8.
Uredba (EU) br. 823/2010 stavlja se izvan snage.
Upućivanja na Uredbu stavljenu izvan snage smatraju se upućivanjima na ovu Uredbu.
Članak 9.
Ova Uredba stupa na snagu dvadesetog dana od dana objave u Službenom listu Europske unije.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 30. listopada 2014.

Labels: 12
9
15
19